Ole M. Nielsen (KRF), 2000-03-28:
O.k., så må jeg komme tilbage og fremsætte forslaget til vedtagelse.
Jeg takker ministeren for besvarelsen.
Den var jo ikke så omfattende, og det kan jeg godt acceptere at ministeren har en undskyldning for, for vi skal have den redegørelsesdebat senere.
Så vidt jeg kan bedømme, blev der ikke sagt ret meget forkert i det, ministeren sagde her, måske heller ikke så meget nyt.
Det er jo rigtigt, at vi på mange måder er i gang, og også at regeringen har taget en hel række initiativer, både hvad angår kvalitet, og selvfølgelig også hvad angår miljø, og der er forslaget om innovation, som vi netop nu har på tegnebrættet eller til behandling.
Et af de problemer, som dansk landbrug har, er jo, at dansk landbrug er i EU, hvor det er nogenlunde entydigt, hvilke priser man kan opnå for sine varer, i hvert fald er de garanterede priser ens; men at vi har den ambition, at vi skal være foran i Danmark, når det gælder kvalitet, fødevaresikkerhed, dyrevelfærd og forskning, er der vist ingen i salen her der egentlig er uenig i.
Det er gennem kvalitet og ved at være foran, vi skal sikre vores fremtid i den branche.
Problemet er så bare, at det koster lidt at være foran, og at det ikke altid er let at få de meromkostninger dækket ind af den salgspris, man kan opnå på markedet.
Det tager lidt tid.
Og jeg ved ikke, om den lidt negative hjemlige debat om landbrugets fødevarekvalitet og miljøforhold osv. også er rygtedes og kan skade danske landbrugsvarers afsætning i udlandet, i hvert fald er renommeet for danske landbrugsvarer ringere herhjemme i Danmark, end de fortjener.
Heldigvis er det, når det skal være, vistnok her, renommeet er ringest.
Det er jo heldigt nok.
I hvert fald er problemet lidt det, at dansk landbrug pålægges og også selv ønsker at have en række omkostninger til kvalitet, til sikring, til sygdomsbekæmpelse osv., og at det kniber med at få de omkostninger hjem igen.
Derfor kunne vi godt ønske os lidt mere forståelse fra regeringens side for at lette landbruget for nogle omkostninger. Landbruget ønsker mig bekendt ikke øgede subsidier.
Landbruget ønsker egentlig kun at blive fri for meromkostninger i forhold til de lande, som det skal konkurrere med.
Der er en hel masse kvalitets- og sygesikrings- og velfærdsomkostninger, som man godt kunne tænke sig at få lempet lidt, altså ikke alene gennem en direkte omkostningslettelse, men måske også ligefrem gennem en medfinansiering fra staten.
Det kunne jeg forestille mig kunne være interessant.
Det er heller ikke helt sikkert, at alle pengene til de omkostninger, man får pålagt, og hvor udgifterne afholdes af det offentlige system - altså til laboratorieundersøgelser af forskellig art, som foregår i en offentlig institution - bliver brugt tilstrækkelig effektivt.
Det er nok et af de områder, hvor vi kunne forestille os, at vi skulle snakke om en udlicitering af nogle af de opgaver.
Det er jo nogenlunde sådan i det offentlige system, at de penge, der kommer ind til formålet, også bliver brugt.
Det kommer som regel til at passe nogenlunde.
Somme tider kan de ikke slå til, men der bliver aldrig nogen penge i overskud.
Omkostningerne tilnærmer sig, tilretter sig, efter de indtægter, der er til rådighed, og dér kunne man godt forestille sig, at en af måderne var en udlicitering af nogle af de omkostninger til andre laboratorier osv., så der kunne slippes lidt billigere om ved det.
Vi er enige med ministeren i, at værditilvæksten skal øges, og det mener vi også at landbruget arbejder hårdt på. Det har desværre vist sig igennem årene, at de sektorer, hvor man har lavet en produktudvikling af sin primærproduktion, altså f.eks. svinekød, desværre aldrig er de sektorer, der har tjent pengene hjem igen.
Det er desværre sjældent lykkedes at få en merpris ud af det. Til gengæld får man en merpris ved, at man afsætter sine varer meget diversificeret, hvis det hedder sådan, at man altså afsætter forskellige stykker af de forskellige dyr på vidt forskellige markeder og opnår den højeste pris på de områder, som man skal.
Men den direkte produktudvikling er faktisk lidt svær, og det er så det, der skal fremmes, også i den innovationslov, som vi har til behandling. Jeg vil fremsætte et forslag til vedtagelse.
Desværre har jeg ikke fået det med herop.
Jeg ved ikke, om jeg må have lov at låne det, der ligger ovre hos formanden.